
      Αθήνα,  28  Μαρτίου  2013
Προς 

τις Ελεγκτικές Εταιρείες
Θέμα:  Εφαρμογή της διατάξεως του άρθρου 9 παρ. 1 του Ν. 3919/2011.
Κύριοι,

Το Εποπτικό Συμβούλιο κατά την υπ’αριθμ. Ζ΄26/20.3.2013 συνεδρίασή του, αποφάσισε όπως σας γνωστοποιήσει τα κατωτέρω: 
«Το άρθρο 9 παρ.1 του νόμου 3919/2011 ορίζει:

«Η παρ.6 του άρθρου 18 του ν.2231/1994, όπως αντικαταστάθηκε με την παράγραφο 1 του άρθρου 8 του παρόντος νόμου, η περίπτωση γ΄ της παραγράφου 2 του άρθρου 18 του π.δ. 226/1992 και οι παράγραφοι β΄ και γ΄ της παραγράφου 3 του ίδιου άρθρου, όπως αντικαθίστανται με την περίπτωση β΄ της παραγράφου 3 του άρθρου 8 του παρόντος νόμου, παύουν να ισχύουν μετά πάροδο δύο ετών από την έναρξη ισχύος του παρόντος νόμου.»

Δεδομένου ότι το χρονικό διάστημα των δύο ετών αρχίζει από την ισχύ των διατάξεων του νόμου 3919/2011, η οποία, κατ’ άρθρο 10 παρ.1 αυτού, συμπίπτει με τη δημοσίευση του νόμου (2.3.2013), οι εν λόγω διατάξεις παύουν να ισχύουν από 2 Μαρτίου 2013.

Ως εκ τούτου, από 2 Μαρτίου 2013 παύουν να ισχύουν ο καθορισμός των ελαχίστων αναγκαίων ωρών για τη διενέργεια των υποχρεωτικών ελέγχων, το ανώτατο όριο ετήσιας απασχόλησης των νομίμων ελεγκτών και του βοηθητικού προσωπικού τους στους υποχρεωτικούς ελέγχους και η υποχρέωση γνωστοποίησης των προϋπολογιζομένων ωρών πραγματοποίησης των ελέγχων στην προς έλεγχο οντότητα και στο Εποπτικό Συμβούλιο του Σώματος Ορκωτών Ελεγκτών Λογιστών.

Παραμένουν σε ισχύ οι ακόλουθες διατάξεις:

1) Το άρθρο 18 παράγραφος 3 περίπτωση (α) εδάφιο 2 του π.δ. 226/1992, που προστέθηκε με το άρθρο 8 παρ. 2 περίπτωση (α) του νόμου 3919/2011, το οποίο προβλέπει την υποχρέωση της  Ελεγκτικής Εταιρείας να γνωστοποιήσει μέσα σε ένα μήνα από τη λήψη της εντολής, στην προς έλεγχο οντότητα και στο Εποπτικό Συμβούλιο του Σώματος Ορκωτών Ελεγκτών Λογιστών, το όνομα του νόμιμου ελεγκτή ή ελεγκτών, στους οποίους ανέθεσε την ευθύνη του συγκεκριμένου ελέγχου.

2) Το άρθρο 18 παράγραφος 4 εδάφιο 2 του Π.Δ. 226/1992, το οποίο προβλέπει την υποχρέωση των ελεγκτών να αποστέλλουν στο Εποπτικό Συμβούλιο του Σώματος Ορκωτών Ελεγκτών Λογιστών, μέσα σε δύο μήνες από την έκδοση της εκθέσεως ελέγχου, αντίγραφο των δημοσιευμένων οικονομικών καταστάσεων, μαζί με ανάλυση των ωρών απασχόλησης των ιδίων και καθενός από το βοηθητικό προσωπικό στον συγκεκριμένο έλεγχο (στοιχεία περατωθέντων ελέγχων.
Καθυστερούμενα στοιχεία προηγουμένων χρήσεων θα πρέπει να υποβληθούν στο Εποπτικό Συμβούλιο του Σ.Ο.Ε.Λ. μέσα σε προθεσμία δύο μηνών από τη γνωστοποίηση της παρούσας εγκυκλίου.»




              

Ο ΠΡΟΕΔΡΟΣ



   ΤΟΥ ΣΩΜΑΤΟΣ ΟΡΚΩΤΩΝ ΕΛΕΓΚΤΩΝ  ΛΟΓΙΣΤΩΝ




             ΧΑΡΙΛΑΟΣ Π. ΑΛΑΜΑΝΟΣ





   Ορκωτός Ελεγκτής Λογιστής
Εσωτερική διανομή: 

· Υπηρεσία Μητρώου Σ.Ο.Ε.Λ. 
· Λογιστήριο Σ.Ο.Ε.Λ. 
· Γραμματεία Σ.Ο.Ε.Λ. [image: image1.png]

